Harikrokodillid Vanamees ja Lonni kugistasid alla vähese kondiga - news
Lund pudiseb taevast üha juurde, lumevaibaga kaetud puuvõradest aga kostab külmakraadide kiuste sinitihase õrn helisev trillerdus, mis muudab ka lumepimeda päeva helgemaks.
Harikrokodillid Vanamees ja Lonni kugistasid alla vähese kondiga veiselihakäntsaka
Paksunahaliste maja töötajate olmeruumide remondiga on viimaks ühele poole saadud ja maja ontaas külastajatele avatud. Iga laupäeva keskpäeval kuni märtsi lõpuni on nüüd võimalik jälgida elevantide pesu ja spaaprotseduure, iga pühapäeva keskpäeval aga ninasarvikute pesu ja treenimist.
Kõiki tegevusi kommenteerivad loomaaia töötajad. Saalis saab uudistada ka roomajate ja näriliste uuenenud ja elusate taimedega kauniks muudetud ekspositsioone.
Kesknädalal oli söögipäev troopikamaja krokodillidel: harikrokodillid Vanamees ja Lonni kugistasid alla vähese kondiga veiselihakäntsaka, vastavalt nelja- ja kahekilose, väike tömpkoon-krokodill aga pistis pintslisse terve roti.
Samal päeval korraks lund sulatanud soojakraadid lubasid loomaaia looduskooli pisikestel ringilastel taaskord kihnu lammastele lumememmesid meisterdada. Valmis ka lumest vulkaan, mis pandi oksi "purskama".
Habekotkapaaril on nüüd pesas kaks muna. Pesadele on istunud ka noor hiid-merikotkapaar, kaeluskotkad ja kaljukotkad, kuid kuna neil paaridel ei ole pesakaameraid, siis ei ole veel teada, kas pesa põhjas on mõni muna või mitte.
Neljapäeva õhtupoolikul sai keskkonnahariduskeskuses kuulda koprajutte, toimus tänavusele aasta loomale koprale pühendatud kohvikuõhtu.
Ilmunud on teine euroopa naaritsa uudiskiri "European mink news 2018", mis käsitleb Eestis, Prantsusmaal, Hispaanias, Saksamaal, Hollandis ja Rumeenias tehtavaid jõupingutusi Euroopa enimohustatud pisikiskja säilimiseks.